रोज़ की रोटी - Daily Bread: Jul 10, 2016
नज़रें उठाएं
ब्राज़ील के रीयो-डी-जेनेरियो शहर के साथ लगे कोरकोवाडो पहाड़ के ऊपर 30 मीटर ऊँची और 635 टन वज़न वाली उद्धारकर्ता यीशु की मूर्ति है। यह मूर्ति अपनी बाहें फैलाए रीयो-डी-जेनेरियो शहर की ओर देख रही है और उन बाहों की चौड़ाई 28 मीटर है। रीयो-डी-जेनेरियो शहर में कहीं से भी, चाहे दिन हो या रात, अगर आप उस पहाड़ की ओर नज़रें उठाएंगे तो आपको वह मूर्ति दिखाई देगी।
परमेश्वर के वचन बाइबल में हम पाते हैं कि प्रभु यीशु मसीह केवल उद्धारकर्ता ही नहीं, वरन सृष्टिकर्ता परमेश्वर भी हैं जिसने इस समस्त सृष्टि की रचना करी है। बाइबल के भजन 121 का विषयवस्तु यही सृष्टिकर्ता प्रभु परमेश्वर है। भजनकार इस भजन में पाठकों से कहता है कि वे अपनी नज़रें पर्वतों की ओर लगाएं, परमेश्वर की ओर देखें, क्योंकि, "... मुझे सहायता कहां से मिलेगी? मुझे सहायता यहोवा की ओर से मिलती है, जो आकाश और पृथ्वी का कर्ता है" (पद 1-2)। खतरों और परेशानियों से भरे इस संसार में हमारे जीवन को सही मार्गदर्शन तथा आवश्यक सामर्थ देने के लिए केवल परमेश्वर ही सक्षम है।
हम अपनी नज़रें उस प्रभु परमेश्वर की ओर उठाएं जो हमारा ध्यान रखता है (पद 3), हमारी रक्षा करता है (पद 5-6) जो हर खतरे के समय में हमारा आसरा है और हमें बुराई से बचाए रखता है तथा अनन्तकाल तक अपनी देखभाल में हमें संरक्षित रखता है (पद 7-8)। विश्वास के साथ हम हम प्रभु यीशु की ओर नज़रें उठाएं, उस प्रभु की ओर जो हमारा उद्धारकर्ता, हमारा सृष्टिकर्ता, हमारा सहायक, हमारी आशा और हमारा अनन्तकाल का निवास स्थान है। - बिल क्राउडर
मसीह यीशु क्रूस पर इसलिए चढ़ाया गया ताकि वह अपने विश्वासियों को स्वर्ग में ला सके।
और बहुत देशों के लोग आएंगे, और आपस में कहेंगे: आओ, हम यहोवा के पर्वत पर चढ़कर, याकूब के परमेश्वर के भवन में जाएं; तब वह हम को अपने मार्ग सिखाएगा, और हम उसके पथों पर चलेंगे। क्योंकि यहोवा की व्यवस्था सिय्योन से, और उसका वचन यरूशलेम से निकलेगा। - यशायाह 2:3
Posted by Roz Ki Roti at 7/10/2016 08:45:00 PM No comments:
Labels: उद्धारकर्ता, मार्गदर्शन, यीशु, सृष्टिकर्ता